Dai su primu die

Dai su primu die,
bella mia, chi fissu ti miresi
su coro meu a tie
in cussu primu istante dedichesi
cun assolutu votu
de t’amare constante fin’a mortu.

Dai cando trattennìdu
mi so amende a tie, bella, crè
appena t’hapo idu
e fissesi sos ojos mios in te,
finas a su presente
a tie porto in coro solamente.

Paret chi accisadu
m’hapas cun calchi majia, o fatt’incantu,
ca m’agato ligadu
cun apprestadu nodu e forte tantu,
non poto violare
s’affettu ch’hap’in coro pro t’amare.

Si nâs chi non t’adoro
o chi s’affettu meu est vacillante,
abberimi su coro
e des bider de me cant’est amante,
osserva ch’est in mesu
de purissimas fiammas tot’azzesu.

De fogu sas fiammas
mi brujant de continu e mi cautivant,
ca si tue non m’amas
de vida su pius prestu issas mi privant,
tant’ardente est su fogu
chi mi brujat attivu ind’ogni logu.

Sos chi sunt in presone
los ligant, los iscappant cautivos,
si tenet cumpassione
ancora ’e sos pius tristos cautivos,
de un’afflittu coro
cumpassivu s’appiadat unu moro.

Ajò bella, unu pagu
cun amorosa vista mira a mie,
ca pato forte istragu
si non bido fidele, bella, a tie,
amada Venus crè
chi custu coro est brujende pro te.

Nde cheres fagher prou,
obbedida has a esser non nde dudes,
sende in su coro tou
cumbenit sas fiammas nde istudes,
su fogu istudabilu
su coro in pettus tou tenedilu.

Intro de cussu pettu
su coro meu e tou associados
cun vinculu perpetu
hant a biver impare inseparados,
ambos hant a formare
unu coro, una vida pro s’amare.

Cun tanta bella unione
duos coros ind’unu trasformados,
cun propria passione
sos affettos hant esser regulados
cun nodu tantu forte
ch’isolver non lu det solu sa morte.